በደቡብ ኦሞ ዞን በመንደር የተሰባሰቡ እማወራዎችና አባወራዎች የልማት ተጠቃሚነታቸው እየጨመረ መምጣቱን ገለፁ
በደቡብ ብሔር ብሔረሰቦችና ህዝቦች ክልል በደቡብ ኦሞ ዞን በመንደር የተሰባሰቡ እማወራዎችና አባወራዎች የልማት ተጠቃሚነታቸው ከጊዜ ወደ ጊዜ እየጨመረ መምጣቱን ገለፁ።እማወራዎቹና አባወራዎቹ ለዋልታ ኢንፎርሜሽን ማዕከል ዜና ዘጋቢ እንደገለጹት የንጹህ መጠጥ ውሃ፤ የጤና ፤ የትምህርትና የወፍጮ ቤት ተጠቃሚ ከመሆናቸው በተጨማሪ መንግስት በሰጣቸው መሬት ላይ የተለያዩ ሰብሎችንና የጓሮ አትክልቶችን በማልማት ተጠቃሚነታቸው አድጓል።ከሶስትና ከሁለት አመታት በፊት ህይወታቸው በከብት ማርባት ላይ ብቻ የተመሰረተ እንደነበር የገለፁት የመንደር ማሰባሰብ ፕሮግራም ተጠቃሚዎቹ በአሁኑ ጊዜ መንግስት በሰጣቸው መሬት ላይ በቆሎና የተለያዩ የጓሮ አትክልቶችን በማልማት  ተጠቃሚ መሆናቸውን ተናግረዋል።አቶ ዱጋ ጠቴ በመንደር 3 የተሰባሰቡ አባወራ ሲሆኑ በመንደር መሰባሰባቸው ዘርፈ ብዙ ጠቀሜታ እንዳስገኘላቸው ይናገራሉ።”መንግስት እዚህ ቦታ እንዳመጣኝ መሬትና ምርጥ የበቆሎ ዘር ሰጠኝ። ባለፈው አመት በቆሎ ዘርቼ ስምንት ኩንታል አገኘሁ። ከስምንቱ ስድስቱን ሸጬ ልብስና የተለያዩ ነገሮች ገዛሁ። ሁለቱን ኩንታል ለምግብነት ተጠቀምኩበት‘ ብለዋል።”መንግስት ባለሙያ እየመደበልን የግብርና  ሥራችንን በስፋት እንድናከናውን እያገዘን በመሆኑ ወደፊት ማሽላ፤ አተር፤ ሽንኩርትና ሌሎች የጓሮ አትክልቶችን ለማልማት ዝግጅት እያደረኩ ነው‘ ብላዋል።በፊት ተበታትነን ምንም አይነት የመሰረተ ልማት አናገኝም ነበር ያሉት አቶ ዱጋ አሁን ግን የትምህርት፤ የጤና እና የንጹህ መጠጥ ውሃ ተጠቃሚ መሆናቸውን ተናግረዋል።ወ/ሮ ሱምነ ወልቀለድ የተባሉ የመንደር ሁለት ነዋሪ በበኩላቸው በፊት የጤና ተቋማት ባለመኖሩ ወባና ከእርግዝና ጋር የተገናኙ የጤና ችግሮች ሲገጥሟቸው የሚታከሙበት አማረጭ እንዳልነበራቸው ገልጸው አሁን ግን በአቅራቢቸው ወዳለ የህክምና ማእከል በመሄድ  ምርመራ እንደሚያደረጉ ተናግረዋል።ወ/ሮ ሱምነ አያይዘው እንደገለጹት ያፈሯቸው ሶስት ልጆችም በአካባቢያቸው በተገነባ ትምህርት ቤት ትምህርታቸውን እየተከታተሉ መሆናቸውን ተናገረዋል።አቶ ቡላሉ አልቻንጋ የተባሉ የመንደር ሁለት ነዋሪ በበኩላቸው ከዚህ በፊት የግጦሽ ሣርና ውሃ ፍለጋ ከቦታ ቦታ ይዘዋወሩ እንደነበር ገልጸው በመንደር ከተሰባሰቡ ወዲህ ግን እነዚህ ችግሮች ከመቃለላቸውም በተጨማሪ የእንስሳት ጤና ኬላ በአቅረቢያቸው ማግኘታቸውን ገልጸዋል።የመንደር ሁለት አስተባባሪ አቶ ወንድማገኝ ጌታቸው እንዳሉት በመንደር ለተሰባሰቡት እማወራዎችና አባወራዎች የቤተሰቦቻቸውን ብዛት መሰረት በማድረግ በቂ መሬት እየተሰጣቸው የተለያዩ ሰብሎችንና የጓሮ አትክልቶችን እያለሙ መሆኑን ተናግረዋል።አሁን እያመረቱ ያለው በዋናነት በቆሎ ሲሆን የተወሰኑ እማወራዎችና አባወራዎች ሽንኩርት፤ ጎመንና የተለያዩ አይነት የጓሮ አትክልቶችም ማምረት የጀመሩ እንዳሉ ተናግረዋል።በመንደር የተሰባሰቡት እማወራዎችና አባወራዎች በአካባቢያቸው በመቋቋም ላይ ላሉት የስኳር ፋብሪካዎች የሸንኮራ አገዳ በማልማትና በማቅረብ ተጠቃሚ የሚሆኑበት ሁኔታ እየተመቻቸ መሆኑን አቶ ወንድማገኝ ተናግረዋል።አስተባባሪው አያይዘው እንደገለጹት በአካባቢው የጤና ተቋማት መገንባትን ተከትሎ ከወሊድ ጋር በተገናኘ ይከሰት የነበረው የእናቶች ሞት በእጅጉ መቀነሱን ተናግረዋል።